الگالا ديال العيون خرج عن سياقو وأهدافو منذ سنتين، ما بقيناش عارفين شنو أهدافو والغرض من تنظيمو بهاد الشكل المقزز. بغض النظر عن الجهة المنظمة لهاد الماتش الاستعراضي والداعمين له، فإن المسألة تحتاج إلى وقفة تأمل، وتشريح دقيق لما يقع وما سيقع مستقبلا، الا ما تحركوش ذوي النبات الحسنة، لإيقاف هذا العبث، المضر بمصلحة البلاد والعباد، وتستغل فيه اسم الصحرا، لي هي مغربية رغم انف الجميع، وليست ف حاجة إلى أي نوع من الاستغلال لأغراض مقيتة، وفي مناسبة عزيزة على المغاربة كاملين. هاد الگالا تنظم ف العام الأول بمناسبة افتتاح مركب الشيخ الأغضف، وكان عندو صدى كبير، خصوصا بعدما تسوق بشكل مهني واحترافي، قبل ما يتحول إلى مناسبة الاسترزاق وهدر المال العام. من حق المغاربة أن يتساءلون عن مصدر الأموال المرصودة لهذه المباراة الاستعراضية، وشكون الجهة، اللي وراء هادشي كامل، وعلاش الإصرار كلو على جلب نفس اللاعبين والفنانين كل عام، وأغلبهم كيجيوا بمقابل وكيعمروا حقائبهم، ما شي جيبوبهم لأن الفلوس كثيرة، ويعودون سالمين غانمين إلى ذويهم. ما شي معقول يأخذ مارادونا 200 مليون ف ساعتين، جا شطح شويا ورجع فحالو ورونالدينيو حتا هو رجع بحقيبة عامرة، بعدما فلس، وزيد وزيد. واش ضروري نجيبو هاد الكم الكبير من اللعابة القدام من مختلف الدول، باش نخسرو عليهم أموال كثيرة في تذاكر السفر والإقامة والهدايا الثمينة تحت غطاء التسويق لمغربية الصحراء، في حين ماكاين لا تسويق لا حتا وزة، لحقاش هاد الدورة بالذات دايزة حسي مسي. واش ما شي منطقي نوظفو هاد الفلوس، لتطوير كرة القدم وتقديم المساعدة لمن يستحق وليس للانتهازيين والوصوليين. المغاربة باغيين يعرفو شكون الجهة المستفيدة وعلاش وكيفاش. من حق المغاربة يعرفو هاد المستشهرين والداعمين لهاد الگالا شنو عطاو ومشحال وفين كا تمشي هاد الفلوس كاملة، وفين كتوظف وكيفاش وعلاش المنظمين كيضبو الطم، كلما تعلق الأمر بالفلوس، ولماذا لا يتم الكشف على هاد التفاصيل كاملة فندوة صحافية مثلا. حنا ما ضد حتا واحد كيخدم البلاد، هاد شي مزيان الا كان الهدف نبيل خاص تكون غير الشفافية وصافي. والجامعة شنو دورها واش هي منخرطة وداعمة ولا متعاونة وساهرة فقط، باختصار المفيد شنو عطات واش حتا هي مدعمة بالمال، إلا كان هاد شي صحيح، واش ماشي من المفترض أن توظف فلوسها لتنمية كرة القدم بالمداشر والقرى والعصب الجهوية باش تكون منسجمة مع مبادئها واستراتيجيتها، ما شي نزيدو العلف باش يسمان الحلوف. 
المال السايب. الگالا ديال العيون فلوسو مامعروفاش واللعابة كايجيو بمقابل والمنظمين ضاربين الطم.. علاش ما تكونش شفافية ويگولونا شحال كيتصرف